Kortrijk

Kortrijk (franzöösch Courtrai) is een Stadt in de Provinz West-Flannern in de Region Flannern in Belgien. De Stadt is ok Setel vun den Kreis Kortrijk. In Kortrijk leevt 73.625 Inwahners (2005, 35.897 Mannslüüd (48,76 %), 37.728 Froonslüüd (51,24 %)) up een Fläch vun 80,03 km².

To de Stadt höört de Öörd Kortrijk, Aalbeke, Bellegem, Bissegem, Heule, Kooigem, Marke un Rollegem.

 Geografische Laag 

De Stadt liggt an den Stroom Leie (franzöösch Lys) un is bi 24 km wiet af vun de Grenz twuschen Belgien un Frankriek. Se höört ok to de Euroregio Kortrijk-Lille to.


 Historie 
Al in de Tiet vun dat Röömsch Riek geev dat up düsse Steed eenen röömschen Oort mit den Naam Cortoriacum. Man eerst in dat Middelöller is de Geschicht vun de Stadt richtig to griepen. De Stadtrechten hett Kortrijk 1189 kregen. Vun dat 14.Johrhunnert af an güng dat mit de Weertschop vun Kortrijk bannig bargup. Dat keem besunners vunwegen de Textilindustrie. An’n 11. Juli 1302 is dicht bi Kortrijk een franzöösch Ridderheer slahn wurrn. Dat weer in de Gullensporen-Slacht. In dat Johr 1382 hefft de Franzosen Kortrijk innahmen un utplünnert. 
In’t 19. Johrhunnert güng dat so richtig mit de Industrie in de Stadt los. Besunners weer dat wedder de Textilindustrie, de dor utboot wurrn is. In dat Johr 1917 un later in’n Mai 1940 is de Stadt tweemal vunwegen den Krieg täämlich kaputt maakt wurrn.

Bekannt Lüüd ut disse Stadt
 Sep Vanmarcke (* 1988), belgisch Radrennfohrer

Kategorie:Belgien
Kategorie:Flannern
Kategorie:Oort
Kategorie:Stadt